У якасці ілюстрацыйнага матэрыялу мы выкарысталі запісы студэнтаў і выкладчыкаў БДУ, зробленыя на працягу апошніх 5 – 15 гадоў, што з’яўляецца сведчаннем захаванасці пазаабрадавага песеннага фальклору ў жывым бытаванні нашага народа. Пры адсутнасці запісаў некаторых відавых разнавіднасцей мы змяшчалі тэксты твораў, запісаных падчас выязных фальклорных экспедыцый, якія ажыццяўлялі студэнты і выкладчыкі ў канцы 60-х гг. – пачатку 90-х гг. ХХ ст. Па магчымасці мы імкнуліся прадставіць матэрыялы з розных абласцей і раёнаў Беларусі, каб адлюстраваць поўную карціну бытавання пазаабрадавых песень, жорсткіх рамансаў і прыпевак.